Papersnake/gushiwen huggingface dataset:
题润州妙善前石羊
罗隐（唐代）

紫髯桑盖此沈吟，很石犹存事可寻。汉鼎未安聊把手，

楚醪虽可肯同心。英雄已往时难问，苔藓何知日渐深。

还有市鄽沽酒客，雀喧鸠聚话蹄涔。
玉台体
权德舆（唐代）

昨夜裙带解，今朝蟢子飞。
铅华不可弃，莫是藁砧归。
读唐人及半山诗
杨万里（宋代）

不分唐人与半山，无端横欲割诗坛。
半山便遣能参透，犹有唐人是一关。
闲居漫兴（五首）
浦瑾（明代）

南里桥东一草堂，乌皮隐几竹方床。
池萍涨雨青浮岸，邻树分阴绿过墙。
乳燕出时炊麦熟，茧蛾飞后曝丝香。
不知何处炎蒸在，日日清风洒葛裳。
唐虞
陆游（宋代）

唐虞虽远愈巍巍，孔氏如天孰得违？大道岂容私学裂，专门常得世儒非。
少林尚忌随人转，老氏亦尊知我稀。
能尽此心方有得，勿持糟粕议精微。
句
张师正（宋代）

旧将封侯尽，降王赐姓归。
曾宏父将游吴兴示所和叶内相八首次其韵太守亦和故并及之 其二
刘一止（宋代）

并山微径自曲折，野人种花无数蹊。太傅风流犹可想，楼船皓齿合招携。
定西番·紫塞月明千里
牛峤（唐代）

紫塞月明千里，金甲冷，戍楼寒。梦长安。
乡思望中天阔，漏残星亦残。画角数声呜咽，雪漫漫。
冬节忤 其四
郑清之（宋代）

牡丹骄春醉无力，艳紫妖红锦新织。鹿解衔花空误唐，楚以姬归竟亡息。

何如野外挺孤操，照水渊然有深识。昂昂雪鬓颜真卿，何物女子称国色。

主张繁华勿复言，如对雁门二千石。语君欲识梅花面，好向云岩访拾得。

语君欲作梅花诗，磨尽莲经大千墨。
送茶化士
释慧空（宋代）

五湖云水访山家，不问亲疏尽与茶。
若省此茶来处者，出门风摆绿杨斜。
梦灯
张朝清（清代）

一灯明更灭，几点扑流萤。披卷书凝绿，分辉色闪青。

燃来应照佛，聚处忽疑星。不肯因人热，秋光冷画屏。
和沈立之留别二首
苏轼（宋代）

而今父老千行泪，一似当时初去时。
不用镌碑颂遗爱，丈人清德畏人知。
卧闻铙鼓送归艎，梦里匆匆共一觞。
试问别来愁几许，春江万斛若为量。
（去时，予在江陵。
）
和陶归园田居六首
苏轼（宋代）

昔我在广陵，怅望柴桑陌。
长吟饮酒诗，颇获一笑适。
当时已放浪，朝坐夕不夕。
矧今长闲人，一劫展过隙。
江山互隐见，出没为我役。
斜川追渊明，东皋友王绩。
诗成竟何为，六博本无益。
岐阳归凤赠王立庵
黄衷（明代）

超朗驱流俗，羁栖意自闲。风声馀鲁卫，文字被江山。

拟凤徵时论，闻莺动客颜。卷阿云物好，羡尔九苞还。
绿野亭
郑伯玉（宋代）

吾爱高秋亭上望，水风凉澹惬幽情，
山形左右互拱揖，海气旦暮多险情。
西畴农歌罢亚熟，北埭渔唱沧浪清。
人生得酒且自适，何必身后立空名。
巨风行
释慧空（宋代）

海山一雨三日风，折木举屋如飞蓬。
路人惊窜居人泣，平地乃是洪涛中。
吟四虽　杂言。
白居易（唐代）

酒酣后，歌歇时。
请君添一酌，听我吟四虽。
年虽老，犹少于韦长史。
命虽薄，犹胜于郑长水。
眼虽病，犹明于徐郎中。
家虽贫，犹富于郭庶子。
省躬审分何侥幸，值酒逢歌且欢喜。
忘荣知足委天和，亦应得尽生生理。
[分司同官中，韦长史绩年七十余，郭庶子求贫苦
最甚，徐郎中晦因疾丧明，予为河南尹时，见同
年郑俞始受长水县令，因叹四子而成此篇也。]
梨花下赠刘师命
韩愈（唐代）

洛阳城外清明节，百花寥落梨花发。

今日相逢瘴海头，共惊烂漫开正月。
和张丞奉诏于江都望京口诗
孙万寿（隋代）

回首观涛处，极望沧海湄。流波去无限，乔木不胜悲。

蓬莱虽已变，池塘尚所思。归飞路穷此，怅望情难持。

吾生乃民季，畴日佐藩维。尚想西园夕，犹怀北固时。

城邑才辨处，风烟忽何之。跂予未能已，顾叹空迟迟。
与僧
韩偓（唐代）

江海扁舟客，云山一衲僧。相逢两无语，若个是南能。
嵩山石淙侍宴应制
沈佺期（唐代）

金舆旦下绿云衢，彩殿晴临碧涧隅。溪水泠泠杂行漏，

山烟片片绕香炉。仙人六膳调神鼎，玉女三浆捧帝壶。

自惜汾阳纡道驾，无如太室览真图。
偈颂一百零九首
释可湘（宋代）

十方同聚会，瞎驴趁大队。
个个学无为，眉上更安眉。
此是选佛场，屎窖立封疆，
心空及第归。
真师自汤泉相送至石碛遂归索诗为别
李之仪（宋代）

流落不我弃，如君能几人。宁辞迂驿路，且喜慰情亲。

蹭蹬还逢雨，因循懒问津。尤惭远相送，谁谓白头新。
仲夏朔汰卒群哄惊扰居民内外凛凛抚而贲之而
杜范（宋代）

居家多惰拙，为国常隐忧。
有时发鲁叹，乃或遭楚咻。
坏证至束手，错事皆从头。
收污挑怨愤，作劳睨嬉游。
变成生悍卒，祸已延数州。
胡然近辇毂，岂不闻高侯。
大决多所伤，小安其可偷。
悍心未熨帖，转手即寇仇。
嗟哉逢不辰，老矣何所投，
人力岂足恃，天意或为谋。
连夕蒸霮{上雨下对}，崇朝洗歊烰。
巷陌收燥坌，河渠涨浊流。
仰首戴恩育，欢心谁怨尤。
国步自兹稳，吾志将何求。
高人赠我诗，妙语清於秋。
口诵殊未已，头痛顿已瘳。
欣然万宇气，快以一笔上。
仁邻幸可卜，旧好今自修。
原言为明时，却雇思远猷。
王度殊未饬，人情过则休。
配索难系马，机心或惊鸥。
君方抱经济，我当归樊丘。
同诸韩及孙曼叔晚游西湖三首
梅尧臣（宋代）

舟中演满意不浅，却坐林塘景欲昏。
翠色蜻蜓立菱蕊，青丝騕袅秣城根。
寄所知
谢翱（宋代）

何处识君面，青天云雾裾。携琴上衡霍，玄发向风梳。

别去看流水，三年此踌躇。偶同海鸟梦，为致空中书。
次韵郑守舜举喜雪四首
韩元吉（宋代）

好雪相仍岁又除，丰年瑞事总堪书。
未嫌款段追千骑，化作张仙跨白驴。
挽张舍人安国四首
王阮（宋代）

天上张公子，人间第一流。
浮云狨覆座，愕梦玉成楼。
草蔓湖阴宅，松封旷口丘。
忠魂招不返，欲问楚江头。
钓侣二章·其二
皮日休（唐代）

严陵滩势似云崩，钓具归来放石层。
烟浪溅篷寒不睡，更将枯蚌点渔灯。
墨妙亭记
苏轼（宋代）

熙宁四年十一月，高邮孙莘老自广德移守吴兴。其明年二月，作墨妙亭于府第之北，逍遥堂之东，取凡境内自汉以来古文遗刻以实之。

吴兴自东晋为善地，号为山水清远。其民足于鱼稻蒲莲之利，寡求而不争。宾客非特有事于其地者不至焉。故凡郡守者，率以风流啸咏投壶饮酒为事。自莘老之至，而岁适大水，上田皆不登，湖人大饥，将相率亡去。莘老大振廪劝分，躬自抚循劳来，出于至诚。富有余者，皆争出谷以佐官，所活至不可胜计。当是时，朝廷方更化立法，使者旁午，以为莘老当日夜治文书，赴期会，不能复雍容自得如故事。而莘老益喜宾客，赋诗饮酒为乐，又以其余暇，网罗遗逸，得前人赋咏数百篇，以为《吴兴新集》，其刻画尚存而僵仆断缺于荒陂野草之间者，又皆集于此亭。是岁十二月，余以事至湖，周览叹息，而莘老求文为记。

或以谓余，凡有物必归于尽，而恃形以为固者，尤不可长，虽金石之坚，俄而变坏，至于功名文章，其传世垂后，乃为差久；今乃以此托于彼，是久存者反求助于速坏。此即昔人之惑，而莘老又将深檐大屋以锢留之，推是意也，其无乃几于不知命也夫。余以为知命者，必尽人事，然后理足而无憾。物之有成必有坏，譬如人之有生必有死，而国之有兴必有亡也。虽知其然，而君子之养身也，凡可以久生而缓死者无不用；其治国也，凡可以存存而救亡者无不为，至于不可奈何而后已。此之谓知命。是亭之作否，无可争者，而其理则不可不辨。故具载其说，而列其名物于左云。
元夜病起二首 其一
陈造（宋代）

霁色莫澄鲜，和声入管弦。人家无事日，时节放灯天。

璧月红尘外，东风绿酒前。强陪儿女笑，病骨得轻便。
句
陶弼（宋代）

鹅山夏晓云漫郭，龙壁春阻水抹川。
生查子
佚名（宋代）

朔风吹冻云，云破天容碧。新月过溪来，隐见横云色。天与水争妍，花与月争白。一倩管城君，寄此春消息。
驱车篇送张志道奉亲柩归清潭
林鸿（明代）

驱车出东门，我车已载脂。况此苦寒月，歌此陟岵悲。

夙驾指晨苦，日入不遑栖。道路岂不遥，筋力亦云疲。

飞鸟为我吟，孤禽为我啼。浮云结为旆，回风亦凄其。

引领望故山，丘垒何累累。感彼首丘志，怀哉蓼莪诗。
两过黄伯厚皆不遇留诗别之
利登（宋代）

两过安禅寺，皆言尚未归。
情知相见近，犹欲复来辞。
滩浅舟行涩，风轻雨下微。
白云回首地，天阔柳丝丝。
过吴淞
韩淲（宋代）

敢有怀君意，人生任所从。千山才越楚，一水又吴淞。

白发居头乱，青春入眼浓。乾坤随处好，诗酒自能供。
四圣观纳凉
赵汝迕（宋代）

林宫暑自薄，短簟逸人眠。树系来时马，风移听处蝉。

药童清入画，道士默如禅。忽忆山中雪，瘦梅逋老阡。
寄江文卿刘叔通 其三
朱熹（宋代）

我穷初不为能诗，笑杀吹竽滥得痴。莫向人前浪分雪，世间真伪有谁知。
颜鲁公铜印歌
方薰（清代）

鲍髯老眼海月明，勘书烛古无遁情。手磨铜章是唐制，瘦蛟贯钮铿有声。

土花苍寒周四角，篆勒玉箸文真卿。当公出守遘时衅，贼噪平原击鼓震。

车书如火上蜡丸，夏云无光照银印。此非官印用必常，势欲从公与城殉。

得全一郡宁非天，白头再见中兴年。摩崖碑中印合缝，《乞米帖》后钤余笺。

平生忠信凭遗物，千载劫灰不磨灭。子孙失守鬼神护，岂独老髯深爱惜。

当时不容公亦得，不死卢杞死希烈。靴中几作临淮刀，怀内何惭太尉笏。

印乎印乎无口说，饮鸩踏火完公节。
中秋月
王禹偁（宋代）

何处见清辉，登楼正午时。
莫辞终夕看，动是隔年期。
冷湿流萤草，光凝宿鹤枝。
不禁鸡唱晓，轻别下天涯。
次韵吴品三吴叔明游小云栖老石洞
方仁渊（清代）

一径穿云上，来寻石洞幽。竹高峰露顶，村远树平头。

泉味媚佳客，山容点晚秋。尚书留妙墨，我意与俱留。
送厉图南下第归澧州
曹邺（唐代）

当春人尽归，我独无归计。送君自多感，不是缘下第。

君看山上草，尽有干云势。结根既不然，何必更掩袂。

澧水鲈鱼贱，荆门杨柳细。勿为阳艳留，此处有月桂。

言毕尊未干，十二门欲闭。伫立望不见，登高更流涕。

吟君别我诗，怅望水烟际。
静夜
司马光（宋代）

午夜空斋四悄然，清寒透骨不成眠。
秋风故揭疏帘起，正漏月华来枕前。
将赴京师，留题孙处士山居二首
许浑（唐代）

草堂近西郭，遥对敬亭开。枕腻海云起，簟凉山雨来。

高歌怀地海，远赋忆天台。应学相如志，终须驷马回。

西岩有高兴，路僻几人知。松荫花开晚，山寒酒熟迟。

游从随野鹤，休息遇灵龟。长见邻翁说，容华似旧时。
题赵焕文茂才 其四
周在镐（清代）

三贤庙里旧论文，坛坫尘封冷夕曛。留作君家乾净土，他年香火与平分。
双调·沉醉东风·归田
汪元亨（元代）

远城市人稠物穰，近村居水色山光。熏陶成野叟情，铲削去时官样，演习会牧歌樵唱。老瓦盆边醉几场，不撞入天罗地网。
达时务呼为俊杰，弃功名岂是痴呆？脚不登王粲楼，手莫弹冯讙铗，赋归来竹篱茅舍。古今陶潜是一绝，为五斗腰肢倦折。
小山见梅
陈廷光（宋代）

小雪梅香已破缄，罗浮春信许先探。
松林酒肆知谁醉，石壁题诗只自惭。
未放翠禽呼梦觉，待教黄野纵鸾骖。
行当看我飞云顶，并取春魁压斗南。
词变 滴滴金 其三十五 回前调
丁澎（清代）

夕鸦啼处归船寂。山青绕、寒烟密。叶落闲庭空淅沥。霜声秋水碧。

隔溪花映枫江月。樽双劝、将花折。拍按新歌催发白。哀筝调醉客。
建溪道间
林泳（宋代）

三两渔舟竹影中，山禽相对哢晴风。
小桥落日无人处，一树桃花照水红。
和咏飞春蔬 其二
王柏（宋代）

社日何曾梦蹴蔬，遁翁波及实君馀。菜根牢咬真吾事，明义从知合舍鱼。
题务中壁
秦观（宋代）

榨头春酒响潺潺，垆下黄翁寝正安。梦入平阳旧池馆，隔花螭口吐清寒。
瀑泉
冯敏昌（清代）

石梁上横五云片，澄潭下悬一匹练。潭中灵物长有灵，夜擘林石捎雷电。

天容黯黯书不改，风气萧萧时一变。千林云落鸟声绝，百斛珠圆映人面。

吾家书堂深竹中，亦有峰峦垂几研。讵知远目新雨后，天半虹霓掌中见。

观山未必观水乐，卧游岂比行游倦。已看窗户延虚照，便拟茶瓜启清宴。

谁能杖策俯潭深，静听鼍翻九龙战。
虞美人　枕上闻风水声推篷视之已达京口
张祥河（清代）

吹来万斛涛声沸。恰趁江风利。梦中浑不辨行船。醒搅船轻簸浪软于绵。

濛濛湿雾推篷里。半饷帆收矣。日高天镜洗青铜。回望三山浮动有无中。
吴趋谣十二首 其三
张元凯（明代）

夫婿咸阳商，家住阊门右。千金买明珠，照耀翡翠首。
送杨曰补南还
沈钦圻（清代）

去年春尽同为客，此日君归又暮春。最是客中偏送远，况堪更送故乡人。
梅花
刘过（宋代）

人间不尽春来意，恰则一枝梅更疏。
待得和羹几时在，祗今风月上新除。
吊丘忠臣
谭大初（明代）

宋家末造国不竞，景炎祥兴皆寄生。腥膻躏轹闽广间，五岭以南无坚城。

当日守臣多爱死，往往全躯保妻子。楚囚赵虏走且僵，谁似平原颜御史。

狼烟蓦蓦薄韶阳，北门锁钥已锒铛。封疆之臣诚捍禦，江淮复生真源张。

义士见危当授命，存亡誓与孤城并。黄尘蔽日云漫漫，公服拜天惟自靖。

委身谁不为良臣，匪躬之故非徇名。问甚鸿毛与泰山，纲常为重身为轻。

谁道韶城为虏圮，更有金城长万里。谁道公死非全归，高节清风树人纪。

遗容俨雅非公神，地为河岳天星辰。烹鲂鳏猗溉鬵釜，吊公忠兮怀好音。
和刘圣与顾龙山约客韵
刘宰（宋代）

诗筒四出走中涓，诗句万选如青钱。
曰余借舟期七贤，共嗅梅青咀芳鲜。
津头几度唤长年，昼眠乃若经笥边。
举头争雪风中旋，瞪视不见山之颠。
八窗玲珑绣佛前，同来且结西芳缘。
小轩宛若壶中天，玉琴不断雨声傅。
诺君再宿余敢愆，从君索句发春妍。
读少陵孤雁诗
于震（清代）

朔风吹广漠，古塞一星横。湖海怜形影，风霜隔弟兄。

蒹葭连十月，砧杵逼三更。倍历凄清意，宁堪老此生。
小小园纳凉
王十朋（宋代）

屏迹丘园世事轻，澹然滋味似孤僧。平生愿学昌黎伯，宰相三书独不能。
集英殿立侍观进士唱名六首 其六
张镃（宋代）

科目从来本自宽，才疏秪合作粗官。雕虫半世将何用，可惜南湖负钓竿。
褭娜（丁卯年作）
韩偓（唐代）

褭娜腰肢澹薄妆，六朝宫样窄衣裳。著词暂见樱桃破，

飞醆遥闻豆蔻香。春恼情怀身觉瘦，酒添颜色粉生光。

此时不敢分明道，风月应知暗断肠。
台州会太守致语口号
洪适（宋代）

子墨声名满上都，同时曾喜得相如。二年宁俟棠阴久，一日先看薤本除。

已向云霄班玉笋，却思风月佩铜鱼。百川莫靳长鲸吸，会即泥封虎爪书。
德化默丝观雪呈郑令
郭祥正（宋代）

霜风结海天云冰，夜寒断尽朱丝绳。晓来何处看猛雪，郑令新丝最高绝。

倒披貂鼠一登临，飞鸟不飞旱光灭。时吟杜甫苦寒诗，白鹄翅垂眼流血。

昆崙关折非吾忧，但愿春泥补地裂。西南香炉万寻玉，远思飘然看不足。

欲骑鸾鹤飞其颠，身虽未往神明肃。又疑梦向琼池过，王母楼殿高嵯峨。

粉图屏风画未竟，隐隐朽笔方森罗。天工好奇人莫识，纵心壮观聊唧唧。

酒瓶倒沥万籁沉，客子狂歌主人默。默胡为乎名斯丝，主人意深窥杳冥。

不为四时役，不择万象嘉。与时穷通自消息，见我狂歌应笑耶。
挽台湾令高南卿司马鸿飞 其二
查元鼎（清代）

移治生韩地，初摅慕蔺怀。萍踪方惜别，蓬岛又相偕。

逆旅叨分俸，冰衔喜晋阶。天涯重聚首，樽酒话琴斋。
病足甚剧寄沈千秋二首
文震亨（明代）

每到秋阑脚疾增，若除坐卧百难能。
因思粉署萧萧客，也做绳难兀兀僧。
摈影三年伤未死，神游千古慰无朋。
谁嫌济胜全非分，画舫西湖好共登。¤
安仁道中
刘子翚（宋代）

汩汩复汩汩，著鞭鸡一号。老身缘底急，长路只徒劳。

石乱春溪恶，山深晓月高。村沽得微醉，犹足张馀豪。
访洞神宫邵道者不遇
李中（五代）

闲来仙观问希夷，云满星坛水满池。

羽客不知何处去，洞前花落立多时。
终南山双峰草堂作
岑参（唐代）

敛迹归山田，息心谢时辈。昼还草堂卧，但与双峰对。

兴来恣佳游，事惬符胜概。著书高窗下，日夕见城内。

曩为世人误，遂负平生爱。久与林壑辞，及来松杉大。

偶兹近精庐，屡得名僧会。有时逐樵渔，尽日不冠带。

崖口上新月，石门破苍霭。色向群木深，光摇一潭碎。

缅怀郑生谷，颇忆严子濑。胜事犹可追，斯人邈千载。
观施氏芍药呈同游者
李焘（宋代）

怪底吹残万点红，余妍都在此花中。
攀枝未许风流尽，振袂还花结习空。
杳杳人谁赠南园，菲菲身恐堕仙宫。
乞将新雨酬佳丽，始信青春不负公。
次韵潘先生寒食有感 其一
王十朋（宋代）

花媚韶光柳弄烟，箫声处处卖饧天。谁知子厚怀桑梓，北望长号又一年。
过嘉川驿
张方平（宋代）

嘉陵江上嘉川峡，古木云萝千万峰。阁道缘山已经月，萦回未出画屏中。
句
苏籍（宋代）

醉乡须待我，诗社莫添人。
柳枝词十首 其九
徐铉（宋代）

凝碧池头蘸翠涟，凤皇楼畔簇晴烟。新词欲咏知难咏，说与双成入管弦。
绿水曲
胡奎（元代）

绿水何盈盈，方舟出兰渚。美人临清流，相期拾翠羽。

翠羽不可拾，春波荡人心。人心如绿水，谁能知浅深。
与石鉴大师夜话书呈二十二韵
释今帾（明代）

堂虚寒月斜，禅静孤灯趣。与尔共经行，话余归得路。

砚田怀旧春，竹榻依迟暮。非具三生缘，宁邀五浊度。

初生尚无为，百忧旋相遇。玉塞限冥鸿，金姑危宿鹜。

离骚不可消，痛饮亡所惧。击筑和悲歌，吹箫入市聚。

猖狂弗顾人，涕泣频因兔。屠狗屡追游，咀茹废诗赋。

讵知伯玉非，但使灌夫酗。风雅且云亡，死生胡解怖。

毒龙瞋咒声，醉象恣狂步。衣纵有神珠，剑几非武库。

云迷剧可怜，月爱恒多护。鲍叔知夷吾，刘公容狄傅。

未足踰高深，为是拔沦痼。浣彼瓦缶陋，登诸瑚琏富。

还拈柏子提，希见桃花悟。污染出玄泥，钤锤求密布。

饥施玉髓丸，渴待金茎露。击竹会有期，良宵永无负。
朝中措（路彦丰生日）
赵彦端（宋代）

新凉溪阁暮山重。水月共空＿。九转不须尘外，三峰只在壶中。

他年盛业，云间可望，林下难逢。记取芗林岩洞，何如干越秋风。
上平西（甲申岁西度道中作）
韩玉（宋代）

折腰劳，弹冠望，纵飞蓬。笑造化、相戏穷通。风帆浪桨，暮城寒角晓楼钟。暗借霜雪鬓边来，惊对青铜。

萧闲好，何时遂，门横水，迳穿松。有无限、杯月襟风。区区个甚，帝尧堂下足夔龙。不如闻早问溪山，高养吾慵。
一字百题示商君祥 其七十一 身
李俊民（金朝）

黄卷平生志，青山见在缘。百年令已半，只合斗樽前。
鹧鸪天 偶欲为词，率成十五字，索解人不得也
王鹏运（清代）

唤取花前金叵罗，醉时了了醒时歌。东风去住无凭准。

奈尔鸡时马影何。

云惨澹，雨滂沱。金城杨柳自婆娑。不知生意谁矜惜。

消得先生老茗柯。
元日合门拜表遇雪呈永叔
梅尧臣（宋代）

六花随表拜东厢，庭下遥呼万岁长。
王会图中陈璧马，汉官仪里湿旗常。
因风乱絮沾螭首，似鹄轻毛落井床。
素发垂冠少颜色，众人休笑老为郎。
题山居图
于立（元代）

千涧淙淙一径通，长松尽入白云中。徵君更在山深处，满谷桃花烂熳红。
过杨二渡三首
杨万里（宋代）

柳见风时舞便轻，解将衮遍趁莺声。
道他夸逞腰肢著，风罢元来倦不胜。
赤城病起
释文珦（宋代）

客里厌厌病过秋，重阳失作雁山游。
起来忽见丹枫树，又是思归一种愁。
颂古三十八首
释慧方（宋代）

风信不来春色老，却忆后园驴吃草。
满天明月赠行人，野客溪边归路早。
迎薰堂小集袭明用前韵再和 其一
孙觌（宋代）

饮痛琼艘百柁空，参横斗挂月当中。不愁马上衣沾露，且看尊前帻堕风。

未办清歌娱醉客，莫将强韵压衰翁。为欢冷淡君应笑，注瓦倾银一体同。
省拱辰山
刘子翚（宋代）

豺狼已烟销，言归省先茔。
岂无消息至，怵惕意自惊。
兵戈道孔由，不折寸草径。
神物阴有护，凶威肃其狞。
敬瞻垅阙云，堕泪眶睫盈。
如承慈穆颜，如闻謦咳声。
道余孤风存，泽本遗爱成。
昔我罹祸苦，结庐傍佳城。
哀慕宁有极，忽忽时序更。
惭愧旧巢鸟，常绕松柏鸣。
赠祖邦
何景明（明代）

白下通缄少，燕都见面迟。客心悲岁晚，归路及春时。

姓入山公启，人传水部诗。同年吾不及，相望赴前期。
朝中措（客邸有感）
汪梦斗（宋代）

人言楼观似寥阳。巍倚太清傍。便有二京赋手，也须费力铺张。

客窗梦断，星稀月澹，一枕凄凉。旧日春风汴水，□□多少垂杨。
和陆拾遗题谏院松
吴融（唐代）

落落孤松何处寻，月华西畔结根深。晓含仙掌三清露，

晚上宫墙百雉阴。野鹤不归应有怨，白云高去太无心。

碧岩秋涧休相望，捧日元须在禁林。
题陈主事元宗渔洲雅集诗用秋来凫雁下方塘元韵 其六
谢晋（明代）

宴酣执子手，问子之何方。徵书天上来，端简朝明光。

去去各努力，秉心惟忠良。
次杨廉夫韵赠歌者翡翠屏
卞思义（元代）

扬州曾赏琼花宴，吴下新传翡翠屏。湘水月明环佩冷，巫山云翠髻鬟青。

蹙金孔雀非为贵，隔屋琵琶正好听。青鸟无情易飞去，雕笼深锁重丁宁。
晨起闻杜鹃
赵蕃（宋代）

水声嘈杂蛙声小，客子披衣坐侵晓。
平生嗜懒每贪眠，行李催人未渠了。
不胜倦叹歌方苦，更听林间杜鹃语。
杜鹃我岂不知归，渊明政为饥驱去。
送林上人归湖南
释广闻（宋代）

无端活业尽平沉，只为当时错用心。归路又从湖畔过，水深不似恨深深。
昨闻
李超琼（清代）

昨闻瓠子动悲歌，楗行淇园正塞河。大泽鱼龙争北徙，中原鸿雁渐南过。

通渠六辅儿宽少，平世三公蔡廓多。千万金钱休太息，卅年填海更如何。
奉赠正平上座
李彭（宋代）

若人韵凝远，天资复敦厖。萧然出尘表，幽寺听逢逢。

剑峰极天净，悬瀑声舂撞。心猿久调御，业白莹明缸。

残河横晓钵，霁雾起寒窗。禅馀觅佳句，鼎鼐笔能扛。

我来孟冬月，望履尘心降。世纷剧羊负，是身如帝江。

愿借三峡水，一滋陇头泷。永办桑门服，犹堪追老庞。
颂古四首
释仲安（宋代）

一段风光画不成，洞房深处畅予情。
频呼小玉元无事，只要檀郎认得声。
崇上人携育王书归行化因以山偈勉之
虞俦（宋代）

问讯维摩遣化来，上方香积甑生埃。何妨试向朱门去，会有青莲一朵开。
惜誓
贾谊（两汉）

惜余年老而日衰兮，岁忽忽而不反。
登苍天而高举兮，历众山而日远。
观江河之纡曲兮，离四海之沾濡。
攀北极而一息兮，吸沆瀣以充虚。
飞朱鸟使先驱兮，驾太一之象舆。
苍龙蚴虬于左骖兮，白虎骋而为右騑。
建日月以为盖兮，载玉女于后车。
驰骛于杳冥之中兮，休息虖昆仑之墟。
乐穷极而不厌兮，愿从容虖神明。
涉丹水而驼骋兮，右大夏之遗风。
黄鹄之一举兮，知山川之纡曲。
再举兮，睹天地之圜方。
临中国之众人兮，讬回飙乎尚羊。
乃至少原之野兮，赤松王乔皆在旁。
二子拥瑟而调均兮，余因称乎清商。
澹然而自乐兮，吸众气而翱翔。
念我长生而久仙兮，不如反余之故乡。
黄鹄后时而寄处兮，鸱枭群而制之。
神龙失水而陆居兮，为蝼蚁之所裁。
夫黄鹄神龙犹如此兮，况贤者之逢乱世哉。
寿冉冉而日衰兮，固儃回而不息。
俗流从而不止兮，众枉聚而矫直。
或偷合而苟进兮，或隐居而深藏。
苦称量之不审兮，同权概而就衡。
或推迻而苟容兮，或直言之谔谔。
伤诚是之不察兮，并纫茅丝以为索。
方世俗之幽昏兮，眩白黑之美恶。
放山渊之龟玉兮，相与贵夫砾石。
梅伯数谏而至醢兮，来革顺志而用国。
悲仁人之尽节兮，反为小人之所贼。
比干忠谏而剖心兮，箕子被发而佯狂。
水背流而源竭兮，木去根而不长。
非重躯以虑难兮，惜伤身之无功。
已矣哉！
独不见夫鸾凤之高翔兮，乃集大皇之野。
循四极而回周兮，见盛德而后下。
彼圣人之神德兮，远浊世而自藏。
使麒麟可得羁而系兮，又何以异虖犬羊？

译文
叹我年老身体日渐衰弱，岁月匆匆一去不复回返。
登上苍天我要高高飞翔，越过群山离家日益遥远。
观看长江黄河迂回曲折，遭遇四海风浪沾湿衣衫。
攀上北极星我稍稍休息，吸引清和之气充肠疗饥。
命令朱鸟高飞前面导引，乘坐太一象车稳稳行移。
左苍龙行蜿蜒驾为左骖，右白虎奔驰骋驾在右翼。
让圆圆的日月且做车盖，叫婀娜的玉女车后随移。
在旷远幽暗的空中奔驰，在高峻的昆仑山上休息。
欢乐达到极点毫不厌倦，愿意伴随神仙从容游戏。
渡过丹水继续向前驰骋，观看右边大夏遗风古迹。
黄鹄展翅高高飞在天上，方知高山大河纡曲回肠。
黄鹄直上云霄凌空飞翔，这才看清了天圆与地方。
俯视中原大地芸芸众生，腾驾旋风空中徘徊游荡。
到达了少原的荒郊野外，看到赤松王乔在少原旁。
二位仙人拥瑟调理丝弦，令我赞叹一曲清商悠扬。
心神安适自得终日快乐，吸饮天地六气自由翱翔。
想那长生不老永为神仙，还不如回到久别的故乡。
黄鹄没能及时远寄仙界，反遭猫头鹰的群起伤害。
神龙落在陆地失去大海，会被蝼蛄蚂蚁欺凌侵害。
那黄鹄神龙尚且如此啊，何况贤者遭逢混乱时代！
年纪渐老身体日益衰弱，时光如水流逝永不停息。
世俗人不停地随波逐流，众邪恶聚一起矫改正直。
有的人苟且聚合求升迁，有的人隐居深藏在高山。
最苦恼称量事物不明察，最怨恨轻重不分同衡权。
有人随风使舵苟合谄媚，有人刚正无私直言敢谏。
伤国君竟如此善恶不分，搓绳索不分茅草和丝线。
当今世俗人都幽昧昏暗，混淆是非黑白美恶不辨。
抛弃山中美玉渊中神龟，反把破石块当宝齐称赞。
梅伯屡屡劝谏终遭菹醢，来革阿谀顺从掌握大权。
悲痛仁人志士尽忠尽节，反被无耻小人陷害暗算。
比干忠言直谏却被剖心，箕子披散头发佯装疯狂。
河水背离源头就会枯竭，树木脱离树根不能生长。
不是看重性命害怕祸难，是痛惜虽伤身无功报偿。
算了吧！
独不见那鸾凤高高飞翔，群集在旷远的原野蛮荒。
回旋飞行四方纵观天下，看见大德之人才肯下降。
那圣人具有超凡的品德，能远离浊世把自己珍藏。
假使麒麟被关在笼子里，他又有何不同于犬和羊！
秋日送郑督使还朝席上分得风字
孙继皋（明代）

赴阙及秋风，秋筵落照中。别看岐路易，游忆曲江同。

财赋元邦计，文章况国工。民艰烦手疏，归报大明宫。
昭君怨
施肩吾（唐代）

马上徒劳别恨深，总缘如玉不输金。

已知贱妾无归日，空荷君王有悔心。
送孙山人
姚合（唐代）

山翁来帝里，不肯住多时。尘土衣裳重，腥膻仆隶饥。

林中愁不到，城外老应迟。喧寂一为别，相逢未有期。
再用喜雨韵三首 其一
吴潜（宋代）

古说云香雨亦香，天工岂是色苍苍。寸瓢假手何烦靖，斗酒开苍不换凉。

𥣬■已欣登杵臼，绤絺渐可纳巾箱。拟赓周雅鱼丽什，堆案文书未暇皇。
千秋岁 为吴门袁生题霜哺篇册
宋琬（清代）

袁生至孝。乡国人争道。身既隐，亲将耄。鸳雏依膝下，瑞映金光草。

五十载慈颜，今日方成笑。

殊有超宗肖。骨相生来好。竹马戏，斑衣导。骅骝驰上苑，圭璧登天庙。

羡只羡重堂，百岁九熊教。
清平乐（赠处梅）
张炎（宋代）

暗香千树。结屋中间住。明月一方流水护。梦入梨云深处。

清冰隔断尘埃。无人踏碎苍苔。一似逋仙归后，吟诗不下山来。
久欲访约斋未果两绝句下逮 其一
曾丰（宋代）

京师谁可与论文，好事纷纷访子云。犹恨闻名未相见，见时当更过于闻。
柳腰轻 赠妓和柳屯田韵
陈维崧（清代）

白家蛮柳丝丝软，织不尽，莺和燕。酿雪轻阴，填词狎宴。

况遇曲中高选。泥金襻、蘸雨逾鲜，墨花襦、无风犹颤。

谁耐钿筝衮遍，小立在、红桥窄板。文鸯薄倖，青娥憔悴，鹊信沈吟都变。

偏今夜、不肯留侬，听门前、暮鸦啼断。
初冬梅花偷放颇多
戴炳（宋代）

清樽才了黄花债，又被梅花恼杀人。碎点南枝无数雪，探支东帝几分春。

精神全向疏中足，标格端于瘦处真。彻夜苦吟无好语，梦随双月步溪漘。
堂上
钱淑生（清代）

堂上奉盘匜，堂下执箕帚。且复手纺绩，且复躬井臼。

妇职有当然，非以悦人口。所嗟命不犹，齐眉失白首。

念彼泉下人，身死骨未朽。恻恻摧心肝，孤镫十年久。
颂十六首 其一
释慧晖（宋代）

一片天光三五风，玉墀吹断岭头松。巍然山上澄湛下，忽尔云同霜月中。

堆堆全体乾坤里，密密满心天地表。碌碌𥐢𥐢通用眼，骊珠击碎草芊忡。
初夏开元寺寒雨写怀
释今白（明代）

细雨当楼一榻深，楼前草色净沉沉。閒中倍念劳生事，冷处偏宜老衲心。

古殿且看千眼佛，高山休抚伯牙琴。莫疑当暑馀寒意，炎热须教雪满襟。
送远曲（效温飞卿体）
李蓘（明代）

游丝着柳晓成醉，湍浦濆暖晴媚。
金翘玉马欲临关，惟有离肠与粉泪。
前高山晴花覆头，每时看好今看愁。
野桃结子幽厓里，落尽春风喂涘鸠。
近事
胡仲弓（宋代）

近事山中总不知，心清常是太平时。
勿於贫后方求药，才得閒来便赋诗。
千里白云劳梦想，一天明有负襟期。
有书堪读梅堪看，绝倒人间富贵痴。
古别离
赵汝燧（宋代）

妾离父母来从君，相期百年终此身。初合鸾凰席未煖，熟视眉目识未真。

兵符捉人夜调遣，丁宁尅日到边面。红旗在手弓在腰，花骢一跃迅于箭。

回头语我勿惨伤，归来印斗金带黄。我闻军功未易就，膏血紫塞十八九。

嫁狗逐狗鸡逐鸡，耿耿不寐展转思。吠月啼晓喧孤帏，泪雨千行心肝摧。

与其眼穿万里见无日，何如同赴沙场战死俱白骨。
癸巳秋将之匡山寄别广州诸子
释函是（明代）

临岐不作别离情，望里烟霞足此生。闻鹤已伤行路意，畏人犹讳买山名。

十年瘴海馀秋色，千里云帆入雁声。寒夜紫霄深雪处，论交先寄石羊城。
有邀余游中原者余以亲老辞王子贤未知来饯别
黎廷瑞（宋代）

飞电歘然度天隙，百岁能堪几行役。
游子来归意恐迟，大人幸在何辞白。
风涛念尔去何之，日暮怜渠行故逆。
世间步步是危机，绵上可耕聊自适。
又送陆潜夫茅山寻友
皇甫冉（唐代）

登山自补屐，访友不赍粮。坐啸青枫晚，行吟白日长。

人烟隔水见，草气入林香。谁作招寻侣，清斋宿紫阳。
从贯道求双幅图
吴则礼（宋代）

江郎平生笔五色，戏遣秀句为奇石。好绢自作凌乱光，万里须论才咫尺。

大儿小儿何足誇，右丞北苑有等差。孤舟自横天拍水，江南江北多云沙。
寄题程郎中家圆石
孔武仲（宋代）

翦斸蒿莱得好峰，萦纡装点思无穷。
寻幽已到神仙境，发秘浑争造化功。
官序隐登台阁上，梦想遥寄水云中。
扁舟我亦谋归去，暂向岩前作醉翁。
和子楚二首
王洋（宋代）

我知黄卷能遮眼，岂识红襦解对棋。
且要此心无墨白，怜渠胜负自相期。
胡笳十八拍 第八拍
李纲（宋代）

黄尘散漫风萧索，杀气森森到幽朔。五十年间似反掌，瑶池侍臣已冥寞。

千崖无人万壑静，旌旗无光日色薄。万事反覆何所无，注目寒江倚山阁。
兰
郭印（宋代）

幽人纫为佩，不为香与色。
秋菊暨江南，未可比君德。
大涤洞天留题
陈埯留（宋代）

支径萦纡路似穷，疑非琼馆洞霄宫。虽烦绿野诸公领，谁到青山九锁中。

栝隐又深千嶂月，笋将犹欠一枝筇。道人欲识岩栖处，因鹤东来问漫翁。
南国有佳人
于谦（明代）

南国有佳人，皎皎冰雪姿。恒恐污洁白，胭粉弗敢施。

奉身事君子，服勤忘燕私。一朝成远别，千里长相思。

愿托双飞翼，辛苦良不辞。飞来侍君侧，恩义两无亏。

永言执箕帚，尽瘁以为期。可望不可即，翘首空嗟咨。
水调歌头·千枝蔓仙牒
王罙高（宋代）

千枝蔓仙牒，眉宇肖苍龙。就中天赋英杰，玉磬照金钟。满袖春风和气，散在苕溪霅水，讴歌颂儿童。好个庙堂样，貂弁马头公。烛如椽，香似雾，宴蓬瀛。我家寿酒须信，不与世间同。昨夜欢传清禁，今日黄堂歌舞，千载一相逢。来岁五云里，宣劝折黄封。
再试淮上对月
沈永令（清代）

半年沙塞月，今夜映长淮。砧杵深闺梦，关山旅客怀。

遥知灯下卜，敲断鬓边钗。何日花前影，清光共玉阶。
忆盈肥题玉女池二首
王山（宋代）

浮世繁华一梦休，登临因忆昔年游。
人归依旧野花笑，玉冷几年坟树秋。
风月过情须感慨，江山多恨即迟留。
如今纵拟夸才思，事往情多特地愁。
登道场山云峰追和东坡先生游径山诗韵
童冀（明代）

十年不见金华山，岁月阅人如逝川。孤□□□五千里，复与山水相周旋。

朅来吴会浮□□，□庭下瞰神龙渊。道场秀色接朝暮，有足未上高峰巅。

荒山五夜殷燐火，宝地一夕开青莲。浮屠突兀倚天半，石磴百折何蜿蜒。

未将足力供眼界，痴坐且学山僧禅。岂无篮舆捷飞步，亦有杖头沽酒钱。

劳人本欲息四体，何如一醉山中眠。今晨登览颇自适，得意仰羡云中鸢。

劳生宇内已头白，百年几受忧患煎。平生两足厌奔走，瘦筇独许登山便。

同行况有二三子，忽到绝顶心悠然。蓬莱东望又清浅，一笑回首三千年。
偶题
邓肃（宋代）

才薄难趋供奉班，归来作意水云闲。
谪官谩说九年计，客枕曾无一夕安。
渭水不应藏钓艇，淮阴便合起登坛。
唤回胜景凭夫子，使我甘归苜蓿盘。
舟中追和逊卿早春即事十首
陆文圭（元代）

柳色鹅黄蘸碧沙，隔溪遥指四娘家。
故园春事如今晚，可见东栏芍药花。
秋怀
连文凤（宋代）

草木一何情，荣悴皆有时。
飒飒凉风至，一夕失华滋。
壮士抚萧长，慷慨令心悲。
流光日以迈，西风生别离。
渺渺愁予怀，此怀谁能知。
双桂堂为宜兴张世麟世凤赋
顾清（明代）

美人出南国，文采并娴都。风云一朝会，联步起天衢。

伯也空冀一，叔兮照三吴。何异同根桂，分庭各敷腴。

春风会京邑，闾里增欢娱。联芳世所羡，况此一岁俱。

峨峨双桂堂，丽榜辉新图。清芬既不异，茂干宜相扶。

昔闻云间陆，亦有眉山苏。往迹炳如在，师贤在吾徒。

皇风发雅奏，金石间笙竽。愿附棠华咏，千秋扬令模。
灭翁为日者求诗
洪咨夔（宋代）

大桡甲子一串穿，东州西州走诸禅。
芭樵虚实果何物，橄榄苦甜犹问天。
华光佛寿十二劫，瞿昙像法一千年。
两翁见子肯倒屣，好为推到无生前。
始发良乡
顾大申（清代）

上马频倾惜别杯，蓟门西去亦悠哉。地随督亢依山尽，河控桑乾入塞来。

老去尚能持汉节，时清应不重边才。冰霜渐迩君门远，东望长安首重回。
立春帖子·皇帝阁
周必大（宋代）

紫禁风光早，深仁夺化工。
试看澄碧殿，池冻已全融。
赠徐道士游京师
陈舜俞（宋代）

有客人形善鉴观，过门聊肯驻征鞍。
知予谩失江湖约，笑我甘为簿领官。
卜隐日边龙阙近，去程霜里鹤衣寒。
京师车马飞腾速，别把金波洗眼看。
寄鱼
王禹称（宋代）

健羡鱼台景最奇，鲍参军到语多时。波平绿野悬鱼网，木脱空多露酒旗。

锦掷鲜鳞红拨剌，雪翘寒鹭白䙰褷。仍誇县尹风骚客，应有秋来唱和诗。
青楼怨寄郭生 其二
景翩翩（明代）

兀坐掩房栊，捧心讵娇态。闻说金张儿，懒出堂前拜。
题方仙翁点易图
陆宗亮（宋代）

云锁瑶扉童未起，树摇凉露鹤初还。
曲肱道士清溪水，心在羲皇未画前。
贺新郎 其一 开禧丁卯端午中都借石林韵
汪晫（宋代）

帖子传新语。问自来、翰林学士，几多人数。或几江心空铸镜，或几艾人如舞。

或更几、冰盘消暑。或几芸香能去蠹，有宫中、斗草盈盈女。

都不管，几何许。

离骚古意盈洲渚。也莫几、龙舟吊屈，浪花吹雨。只有辟兵符子好，少有词人拈取。

谁肯向、帖中几与。绝口用兵两个字，是老臣、忠爱知艰阻。

写此句，绛纱缕。
望青县
储罐（明代）

青县望不极，兼程尽日遥。衣从尘里化，春向客边生。

野饭留荒寺，车吟过小桥。西山能慰客，返照故相撩。
钟陵寒食日郊外闲游
曹松（唐代）

可怜时节足风情，杏子粥香如冷饧。

无奈春风输旧火，遍教人唤作山樱。
送李员外知扬子州留务（一作后）
许棠（唐代）

帝命分留务，东南向楚天。几程回送骑，中路见迎船。
冶例开山铸，民多酌海煎。青云名素重，此去岂经年。
蝶恋花（丙辰嫣然赏海棠）
赵师侠（宋代）

春入园林新雨过。次第芳菲，惹起情无那。蜀锦青红初剪破。枝头点点胭脂颗。

柳带随风金袅娜。隐映余霞，灿灿红云堕。高烛夜寒光照坐。只愁沈醉谁扶我。
怀东嘉先生因诵老坡今谁主文字公合把旌旄作
喻良能（宋代）

不见我公久，摇摇动心旌。
敢以一瓣香，为公罄精诚。
赠杨念三道孚
张耒（宋代）

黄鹤楼前月，清辉千里寒。
娟娟过江北，送子别长安。
长安百万家，车马无时闲。
中天耸观阙，四海会衣冠。
怜尔薜萝子，豪华骇新观。
萧萧囊中句，饥坐奏清弹。
漫郎久不惬，逸思生风翰。
寄声武昌鱼，欲从伧父餐。
秋怀十二首 其一
王冕（元代）

悲风度古木，吹我屋上茅。茅去屋见底，风声尚萧萧。

人心一何苦，人情一何骄。却将眼下泪，散作炎上膏。
万安韦邦彦字俊臣携王民瞻杨廷秀谢昌国绝句
周必大（宋代）

卢溪笔力透天心，杨令文追正始音。
更读池塘惠连句，识君何待接清襟。
观万堂村饮戏成
舒岳祥（宋代）

芋魁豆角乌槠子，不用山翁举箸肥。
闻道细鳞长九寸，夜来溪火急成围。
与杨如愚四首 其四
陈渊（宋代）

谷风凄怨不堪歌，奈此人情世态何。流俗但随忧乐转，故人应合起颓波。
酬崔峒
王烈（唐代）

徇世甘长往，逢时忝一官。欲朝青琐去，羞向白云看。

荣宠无心易，艰危抗节难。思君写怀抱，非敢和幽兰。
和陶靖节 其一
汪时中（元代）

木落霜更繁，鸟啼夜方寂。徘徊不能寐，起行见明月。

达人伤逝不，志士感徂节。冲怀在潜渊，修轨绝尘绁。

人生大化中，飘萧风底叶。岂无好容华，百年终变灭。

及时且行乐，无为长太息。
昔访云谷于天界兹复会于三藏寺
皇甫汸（明代）

何颙贪佛日，惠远说经年。是果西林徙，非离初地禅。

一灯销永夜，万籁净诸天。自惜迷途晚，犹思出世缘。
梦中作
许月卿（宋代）

我来烟水远，渔艇夜鸣榔。
万仞巫山耸，一宵秋梦长。
金翘何婀娜，玉佩遽叮噹。
月冷天鸡晓，空余枕屏香。
题宗人愈大上舍所藏白描风荷图
程敏政（明代）

镜湖水光如匹练，一霎回风舞团扇。冯夷乍起水晶宫，仙子齐匀镜中面。

凌波徙倚欲倾城，泽荇渚蒲如有情。素菂摇香白鹭下，青房堕影游鱼惊。

落手湘云半舒卷，晚色亭亭净于剪。五侯池馆春阑珊，耻共铅华斗深浅。
和强君瓦亭
苏辙（宋代）

君为魏博三年客，日有江湖万里心。
暂得野亭留马足，强循疏柳步堤阴。
无人携手共吴语，得意摇头时越吟。
何日东郊过微雨，并骑鞍马去同寻。
春闺
李美（宋代）

春寒料峭病恹恹，愁到眉峰两碧尖。妒煞呢喃双燕子，寻巢依旧入风帘。
送广东帅郎郑彦昭贡香药入京诗一首
成廷圭（元代）

万里番禺入贡来，过淮一日到蓬莱。海中药草无人识，天上桃花有处栽。

圣代宾兴方重士，星郎年少况多才。也知白璧虞卿礼，犹在黄金郭隗台。
次韵任使君咏梅二首
李新（宋代）

堂上高人解赏音，孤根未放草来侵。
不妨此后颁春力，却得从前爱日心。
模蜡曾看黄淡淡，试妆犹恐晕深深。
而今驿使行如织，听取新来塞上吟。
高丽指堂讲师画像赞
释居简（宋代）

岩岩指堂，破尘出经。惟其能然，曰聪慧人。堤圆顿之颓澜，会中下于通津。

横说竖说，匪亏匪盈。全提半提，匪坏匪成。夫是之谓全体之用兮全体之真。
上竺寺
释斯植（宋代）

古寺寒桥路，钟声静忽闻。
数峰平处合，一水众豀分。
老树烟萝雨，残灯石塔云。
闲心寄幽寂，似觉远尘纷。
君马黄
曹勋（宋代）

君马黄，臣马苍。
君马短，臣马长。
驰驱不敢先腾骧，左右先后惟其良。
臣马劳悴君马康。君马康，
无相忘。一劳一逸固所当，
君马无逐臣马强。
次前韵谢袁提学及其弟府判二首
方回（元代）

春亭前日聚，一径入深云。
水绿痕初涨，花红蕾欲分。
频敲无限句。频敲无好句，
屡釂有余醺。不減山阴胜，
公宜作叙文。
丙戌岁朝
冯舒（清代）

投老余生又到春，萧萧短发尚为人。世情已觉趋时便，天道难言与善亲。

梦里山川存故国，劫余门巷失比邻。野人忆著前年事，洒泪临风问大钧。
次韵陆敦礼留题皇华驿二首 其二
李纲（宋代）

宫漏初残唱晓鸡，周庐同守禁城扉。龙墀密簉鹓鸾羽，玉殿先瞻日月衣。

青琐笑谈情已厚，皂囊章奏意何稀。拥旄昼绣方如意，也念飘零未得归。
闭户
陈郁（宋代）

坐到心清有妙香，蒲团纸帐任更长。闭门不受庭前月，分付梅花自主张。
别威德寺
陈师道（宋代）

三宿城隈寺，轻齎类老禅。
暂来真偶尔，适去更翛然。
笑别留春坞，行寻下濑船。
此身犹断梗，飘泊且随缘。
至望喜瞩目言怀贻剑外知己
卢照邻（唐代）

圣图夷九折，神化掩三分。缄愁赴蜀道，题拙奉虞薰。

隐辚度深赴，遥袅上高云。碧流递萦注，青山互纠纷。

涧松咽风绪，岩花濯露文。思北常依驭，图南每丧群。

无由召宣室，何以答吾君。
腰带
曾习经（清代）

八尺轻罗绣折枝，坠襟馀幅更教垂。相逢交甫明珠佩，惆怅东阳白袷衣。

几日离愁看渐缓，一春幽恨只空持。谁家桃叶挑鸾绶，羡尔尊前处处宜。
偈颂七十一首
释了惠（宋代）

大机普应，妙用全彰。
井通沧海，日上扶桑。
击石火，闪电光。
进前先蹉过，退后绝承当。
咏史下·蜀先主
陈普（宋代）

白头上峓历群蛮，展转亡张又失关。
取得益州竟何益，不如卖履看人间。
除夕和三弟
姚倚云（清代）

骨肉得为乐，聚散良有已。除夕荐芳尊，相对如梦里。

承欢白发前，绕膝孙曾喜。侧听爆竹喧，坐待晨光紫。

但恐开岁来，复作远游子。
减字木兰花 其一 题倪鸿宝诗画卷
朱祖谋（清代）

平生风义。把臂吴桥双国士。天路飞攀。收拾光芒入小言。

雯华月渍。一段苍烟飞不起。拈笔如神。馀兴能为石写真。
十月二十日有感
马廷鸾（宋代）

精一危微尚赘辞，只须三语好为之。
风清月白此良夜，雪暗云昏彼一时。
玉斧照廊开嗣圣，金縢纳岫付宫姬。
思成门外荒荆棘，惆怅何人失令规。
临海道中书怀
孙应时（宋代）

儒生不知变，区区诵陈言。
时人熟见之，嬉笑相排拫。
江流去不返，何时复虞轩。
饩羊诚无用，礼意傥可存。
夜坐三首
张耒（宋代）

灵通寺前老圃，畦蔬想见如云。
谋拙嗟予飘泊，归来与尔知闻。
草庐
白玉蟾（宋代）

刘禅材非天下君，出师一表费殷勤。
卧龙梦破隆中月，列雁轰开蜀口云。
甫得江心成八阵，奈何天意要三分。
木牛流马今何用，赖有玄仍继策勋。
游蓝田王顺山晤真寺
魏野（宋代）

蓝田王顺升仙处，白傅曾题似更稀。
野客暂游期欲住，山禽何事叫思归。
称心不独烟霞媚，适口仍逢筍蕨肥。
两日正当寒食日，家园忘却有芳菲。
春日游青桐林，次槐庭韵
林朝崧（清代）

行尽九曲溪，山鸟邀我吟。如逢故人面，丛桂罗庭阴。

东风扇淑故，春寒散阴森。四山似高岸，寺在盘涡深。

青桐复何有，尽化甘蔗林。当时咏花处，背手绕舍寻。

不闻读书声，唯闻钟梵音。最喜香积厨，有酒洗尘襟。

遥遥望白云，天际写我心。
赋漳南李几仲安斋诗
张元干（宋代）

羔豚蒸乳活脔牛，口腹造业夸炰羞。
傥知晚食足当肉，一饱何苦多营求。
先生睡美黑甜处，那闻钟鼓朝鸣楼。
布衾竹枕自稳暖，此念灰冷百不忧。
世间寝食乃日用，众生扰扰如蚍明蜉。
昔年我亦走南北，往反万里无停辀。
胸中不作异乡县，有似坐阅十数州。
云山浑如旧过眼，岁月不觉春已秋。
宿君斋屋亦偶尔，更仆笑语久未休。
夜阑各困且打睡，明月饥饱临时谋。
颂证道歌·证道歌
释印肃（宋代）

嗟末法，恶时世，
心若利刀称善慧。却来林下闹喧天，
反谤初师全不是。
哭王础尘十首 其七
陈恭尹（清代）

天才敏妙不烦思，斗酒青莲信有之。犹记小斋新柳发，三更和尽百篇诗。
乌夜啼
允礼（清代）

白日已尽庭栖乌，将子八九名相呼。曲房沈沈绮疏闭，流苏宝帐宵眠孤。

一啼烛泪红珠滴，再啼月落青林黑。啼到天明窥镜奁，乌头未白人头白。
至雄州寄诸弟并呈诸友 其一
彭汝砺（宋代）

马头今日过中都，到得雄州更有书。道路莫嗔音问少，天寒沙漠雁全疏。
别叶子
陈长方（宋代）

归袂飘飘举，春风催去船。
又为旬日别，已觉寸心悬。
诗社须摩诘，兄家念惠连。
千金轻一诺，季布岂空传。
三山放翁先生生朝以筇竹杖为寿一首
苏泂（宋代）

信手公侯八十年，言归山泽更臞仙。
声名固自盖天下，耆老所当留日边。
满腹诗书真我有，一门簪笏自家传。
持来筇杖非无意，窃比东坡寿乐全。
岐阳三首
元好问（金朝）

突骑连营鸟不飞，北风浩浩发阴机。
三秦形胜无今古，千里传阴果是非；
偃蹇鲸鲵人海涸，分明蛇犬铁山围。
穷途老阮无奇策，空望岐阳泪满衣。

百二关河草不横，十年戎马暗秦京。
岐阳西望无来信，陇水东流阴哭声；
野蔓有情萦战骨，残阳何意照空城！
从谁细向苍苍问，争遣蚩尤作五兵？

眈眈九虎护秦关，懦楚孱齐机上看。
禹贡土田推陆海，汉家封徼尽天山。
北风猎猎悲笳发，渭水潇潇战骨寒。
三十六峰长剑在，倚天仙掌惜空闲。
有怀
洪繻（清代）

人同流水逝，心似乱云飞。草绿春迷路，花开昼掩扉。

江干逢杜若，天外惜芳菲。鸿雁何时到，弹琴手自挥。
杂句 其十一
庞蕴（唐代）

非故亦非新，应化随缘百亿身。若有真如一合相，一亿还同一聚尘。
答胡季亨
周必大（宋代）

未复中原近守淮，前朝该辅只时来。
济川用砺我无是，作醴和羹何有哉。
正喜春晴知岁美，顿招两蕊坐筵开。
和诗更作齐儿语，老手屠龙合拊孩。
春晴一首
苏籀（宋代）

高槐汤饼排朝馔，喜菊香菹芼戛羹。
饷早趁墟樵垦计，浇春量腹圣贤并。
无由屠嚼相亲就，岂{左言右尼}奇章侈大烹。
飘忽红稠莺燕语，康衢冶服炫春晴。
得何明府京中书四首 其三
卢龙云（明代）

偃息衡门岁月过，更开一径在烟萝。八行已悟题书意，且向池亭葺芰荷。
句 其二
刘敞（宋代）

江色明吴甸，山香落楚梅。
清平乐（送同舍周智隆）
石孝友（宋代）

恼花风雨。断送春将暮。底死留春春不住。那更送春归去。

今朝且赋归与。明年春满皇都。共泛桃花锦浪，与君同醉西湖。
书台
宋京（宋代）

君不见孔明书台遗庙旁，古书不见台荒凉。卧龙未起蜀天远，茅庐日日空南阳。

赤符光寒白水涸，秣陵王气犹能作。璋若婴儿操虎狼，脱去荆州殊不恶。

十倍奇才安用书，此台昔时知有无。蜀人思君识古处，未若江水存兵图。

黄冠所居门第改，祇有坊名今尚在。安得台边见古人，秋草重生类书带。
东京留守宗公
靖康小雅（宋代）

洪河滔滔，撼野摧山。
砥柱中立，独当狂澜。
敌势焰焰，动植俱残。
公俯视之，若萤燐然。
知无不为，独殿中原。
方事北讨，将以身先。
赤羽若日，朱旗绛天。
二贼巧沮，行或止还。
虽配备二贼，奚足偿焉。
夺之遽矣，中外悲叹。
和张规臣水墨梅五绝
陈与义（宋代）

粲粲江南万玉妃，别来几度见春归。
相逢京洛浑依旧，唯恨缁尘染素衣。
顾丈伯刚重封异数其先大夫再得给事京兆诰封
王世贞（明代）

两朝恩数向君偏，圣主人推达孝年。共道丝纶徵旧德，自将忠荩格皇天。

西清再视中书草，北垄重题京兆阡。从此江东论四姓，还应甲族表诸贤。
漫成七首
张耒（宋代）

风吹桃花西复东，雨打海棠零乱红。
可是春光即消歇，牡丹音信未全通。
南隐游泉山
孔德绍（唐代）

名山狎招隐，俗外远相求。还如倒景望，忽似阆风游。

临崖俯大壑，披雾仰飞流。岁积松方偃，年深椿欲秋。

野花开石镜，云叶掩山楼。何须问方士，此处即瀛洲。
呈周承议兼简通判签判二首 其二
陆佃（宋代）

下车明日燕西湖，醉倚高花不用扶。鸥鸟便应知我意，海棠今复恨公无。

佳人舞罢头缠锦，座客诗成咳有珠。圣主若容长守此，不妨生就白髭须。
履道书斋植竹甚茂用韵寄之十首 其四
释德洪（宋代）

胸中有奇趣，诗成谈笑间。往来无一事，城郭似居山。
西湖山
谢正蒙（明代）

为爱湖山胜，登临惬素杂。澹烟连粉堞，峭壁隐丹邱。

老树阴仍合，长溪净欲浮。会心成独啸，风景望全收。
乱后逢李昭象叙别
杜荀鹤（唐代）

李生李生何所之，家山窣云胡不归。兵戈到处弄性命，

礼乐向人生是非。却与野猿同橡坞，还将溪鸟共渔矶。

也知不是男儿事，争奈时情贱布衣。
喜迁莺·霜天秋晓
蔡挺（宋代）

霜天秋晓，正紫塞故垒，黄云衰草。汉马嘶风，边鸿叫月，陇上铁草寒早。剑歌骑曲悲壮，尽道君恩须报。塞垣乐，尽櫜楗锦领，山西年少。
谈笑。刁斗静，烽火一把，时送平安耗。圣主忧边，威怀遐远，骄虏尚宽天讨。岁华向晚愁思，谁念玉关人老？太平也，且欢娱，莫惜金樽频倒。
凌霄花
范浚（宋代）

栽松待成阴，种漆拟作器。人皆笑艰拙，往往后得利。

君看植凌霄，百尺蔓柔翠。新花郁煌煌，照日吐妍媚。

风霜忽摇落，大木亦彫瘁。视尔托根生，枯茎无残蒂。

先荣疾萧瑟，物理固艰恃。凌霄亟芳华，衰歇亦容易。
顽空法师赞
释大观（宋代）

眼头生角，囊里盛锥。
驾古轨辙，辟坦路达。
龙藏忘筌兮揭义天辟寥豁，法尾倒握兮翻辩澜辟渺瀰。
堂堂辟陈，正正辟旗。
非其所是，是其所非。
发老啸辟略，茂老豁辟孙枝。
迨其涅盘后，有借万象舌兮其谁知辟。
横塘
刘克庄（宋代）

水松百本映门栽，池上荷花似锦开。
记取横塘风景好，归程摹入小诗来。
论语绝句一百首
张九成（宋代）

善胜不於常胜得，无方始向有方求。
故知欲使人无讼，莫使情於听处留。
使南海道长沙，题道林岳麓寺
唐扶（唐代）

道林岳麓仲与昆，卓荦请从先后论。松根踏云二千步，

始见大屋开三门。泉清或戏蛟龙窟，殿豁数尽高帆掀。

即今异鸟声不断，闻道看花春更繁。从容一衲分若有，

萧瑟两鬓吾能髡。逢迎侯伯转觉贵，膜拜佛像心加尊。

稍揖皇英颒浓泪，试与屈贾招清魂。荒唐大树悉楠桂，

细碎枯草多兰荪，沙弥去学五印字，静女来悬千尺幡。

主人念我尘眼昏，半夜号令期至暾。迟回虽得上白舫，

羁泄不敢言绿尊。两祠物色采拾尽，壁间杜甫真少恩。

晚来光彩更腾射，笔锋正健如可吞。
寄怪石石斛与鲁元翰
苏轼（宋代）

山骨裁方斛，江珍拾浅滩。
清池上几案，碎月落杯盘。
老去怀三友，平生困一箪。
坚姿聊自儆，秀色亦堪餐。
好去髯卿舍，凭将道眼看。
东坡最后供，霜雪照人寒。
望秦川歌
周麟之（宋代）

锦囊留得玉环香，不见佳人空断肠。
北望秦川烟草满，尚疑飞燕舞昭阳。
遣兴 其一
方岳（宋代）

莫怨乘桴道不行，身方否处道方亨。大千世界愁中老，八万障门嗔上生。

了了不如都懡㦬，休休便是力修行。夜缸酒熟谁堪唤，共啜人间骨董羹。
晓色
周紫芝（宋代）

晓色明龙阙，金炉近御床。黄帘犹卷月，清跸已鸣霜。

海宇无兵革，公师在庙堂。但闻宫树鸟，日日啭朝阳。
庚戌1790秋暮赴澎湖赈恤风灾遇飓折至东吉洋默祷于神始抵澎之峙里澳诗以志险
杨廷理（清代）

为议澎民赈，劳予百战身。
风波惊乃觉，天佑祷逾神。
浪息鱼龙静，光开日月新。
不知漂泊者，曾有未安人。
如梦令
吕渭老（宋代）

花趁清明争展。白白红红满院。莫怪泪痕多，爱底不能得见。凝恋。凝恋。门外雨飞帘卷。
次李通奉韵见招
洪皓（宋代）

万里流离只一身，东西南北与谁亲。
登高且伴高僧话，揖孟怀陶任世人。
疏影（题宾月图）
张炎（宋代）

雪空四野，照归心万里，千峰独立。身与天游，一洗襟怀，海镜倒涌秋白。相逢懒问盈亏事，但脉脉、此情无极。是几番、飞盖追随，桂底露衣香湿。

闲款楼台夜色。料水光未许，人世先得。影里分明，认得山河，一笑乱山横碧。乾坤许大须容我，浑忘了、醉乡犹客。待倩谁、招下清风，共结岁寒三益。
晚次安乡县
刘士璋（清代）

西风摇落雁行分，向晚移舟酒半醺。水护县楼秋柝出，林藏古寺暮钟闻。

来朝便鼓湘江柁，何日踏开衡岳云。欲向重湖看明月，洞庭木叶落纷纷。
浣溪沙
杨抡（清代）

路转峰回石径斜。小桥流水那人家。满身香雾点松花。

柳弱正眠蚕正起，笋尖初出韭初芽。离愁如絮绕天涯。
春事
周紫芝（宋代）

春事无多日，江村有数家。等闲飞燕子，容易落梨花。

草色过薄雨，柳阴暝淡霞。诗成不归去，暝立看栖鸦。
梦中见落梅作
黄佐（明代）

汉宫词赋须黄金，长门久忆孤凤吟。美人半面倚修竹，含愁听我绿绮琴。

琴心遥遥极寥廓，开轩忽见梅花落。谁能娇额更涂黄，澹扫蛾眉益倾国。

低回飘泊悄无言，翠袖慰藉香犹温。长空不逐鸟飞没，交影自对参横昏。

千林万壑尽琼玖，袅袅南枝拂南斗。飙车万里催冰轮，綮戟横斜满窗牖。

江南处处覆白蘋，雪片入帘妆锦茵。垂杨抽丝织烟缕，网住白日成青春。

青春白日天长好，人比梅花却难老。阿娇金屋亦何为，可惜轻尘栖弱草。
酬孟望之
王廷相（明代）

历乱秋鸿影，送我秋风悲。秋风别君黄叶寺，走马别关今几时。

别关雍水帝王州，汉阙唐陵灞浐头。古来词客不相负，暇日独寻名胜游。

华严川上云霞开，紫阁峰前锦绣堆。千载磨漫辋川画，今人指点昆明灰。

皇图霸业惟流水，遗魂古祠空蒿莱。昂藏四老在何处，寂寞五陵真可哀。

观山观水秋风客，落日怀君晚坪赤。云中递我尺素书，远道开缄三叹息。

睢阳蔡黄门，大梁田给事。明月春花轩，相呼吾与子。

百壶倾倒不论钱，谁识长安四酒仙。酬尧酬舜舜不起，把酒休歌行路难。

山公醉来忘捉鞭，骑马马走青楼前。楼头倡女远相认，襄阳小儿笑向天。

习家池平几千载，山公风流至今在。头童齿豁行相及，停觞住拍欲谁待。

登山览胜秋茫茫，此时忆君空断肠。东飞伯劳不辞远，瑶草灵芝好寄将。
春雨
陆游（宋代）

片片红梅落，纤纤绿草生。
无端夜来雨，又碍出门行。
和颖上人南徐十咏其一铁瓮城
梅尧臣（宋代）

壍江以为池，增山以为壁。
铁瓮喻其坚，金城非所敌。
前朝经丧乱，曾是轻锋镝。
览古一徜徉，空听渔浦笛。
颂十玄谈·达本
释印肃（宋代）

勿於中路事空王，赞火还须金色光。
烧却三千并世界，死中得活也无方。
客游怀黎美周梁渐子
陈子升（明代）

漫游消失意，诸子复如何。闭户壁书满，伤时文选多。

长楸走马引，白石饭牛歌。近世临川剧，寒烟吊尉佗。
依韵和王安之少卿见戏安之非是弃尧夫吟
邵雍（宋代）

安之殊不弃尧夫，亦恐傍人有厚诬。
开叔当初言得罪，希淳在后说无辜。
悄然情意都知旧，划地杯盘又见呼。
始信岁寒心未替，安之殊不弃尧夫。
答杜唐伥讯蒋吉亭所赠铁笛次韵
刘秉坤（清代）

六州之铁不铸错，铮铮蒋生人中豪。治铁凿孔作横吹，鸣之呜呜山月高。

粉黕野丹黮易此笛，从兹当废蕲州竹。小杜作诗问诡谲，凉吹汉部将安属。

觱𥳊筝琶皆凡响，羌管修长此独缩。律中黄钟糅漭瀁，朅来为君歌一曲。

水龙吟罢海天青，湘灵一奏蘅芜绿。那无劳叨答山鬼，只合赏音索木客。

不然独洗耳尘清，一声吹裂山头石。
读张仆射诗（曾应举，不及第，投笔领郡）
杜荀鹤（唐代）

秋吟一轴见心胸，万象搜罗咏欲空。才大却嫌天上桂，

世危翻欲阵前功。廉颇解武文无说，谢脁能文武不通。

双美总输张太守，二南章句六钧弓。
自梅花村回道中书壁四首 其三
陈渊（宋代）

野花无数不知名，映竹临流若有情。扫尽残红春去后，乱山深处眼增明。
次汉英教授示和尹少稷韵四首
汪应辰（宋代）

渊明心远自无尘，岂必山涯与水滨。
云气日佳飞鸟乐，寥寥此意付何人。
二十立夏下旬犹春月也作留春诗十首 其七
郭之奇（明代）

晓岫飞烟动碧苔，初薰骤雨落黄梅。伏波岩下蛟涎满，揭帝塘边象迹灰。

桂树千重招恨积，漓川几曲送愁回。且拚怅望随春去，留著风光异日来。
甲寅西归江行春怀十首
汪莘（宋代）

薄晚东风一岸巾，波光挟日战龙鳞。
寻思来往成何事，只向人间得此人。
年侵
晁公溯（宋代）

年侵慵更甚，帙乱卷还舒。
衰白愁看镜，雌黄倦校忆。
临风知地爽，映日爱窗虚。
近报畲田粟，洿邪亦满车。
山庄夜雨听滦河溜声
玄烨（清代）

临流震耳似惊潮，滚滚泠泠眺绮寮。夜色初分秋景霁，风声已绮积霖飘。

皆因百壑归来远，非是孤川自去饶。何比长江无弃物，小河水涸岂容桡。
送茆大卿致仕还溧水 其二
罗钦顺（明代）

径竹萧萧在，归来菊正花。青山迎昼锦，醇酒送年华。

閒散渔樵狎，尊荣邑里誇。尺书时往复，相去未为遐。
寒歌行
尹明翼（明代）

十日寒霜天冻倒，千山净扫水茕波。村畔古松晚云湿，呖耳孤鹤鸣高柯。

霰孤钻人过针利，封家姊妹流沙挪。邃阁重裀遮不住，况乃疏篱荚藁窝。

蓝缕绽袍弸楮叶，觳觫形骸两袖娑。生怕弹棋指拳曲，犹嫌说书声唏呵。

拳曲唏呵奈若何，何当琥珀映叵罗。香气才吞漏喉滑，倏忽满面春风和。

铜钱烂头缠腰冷，丢担挑与黄公拖。虽知饮啄有前定，床头如洗涎空沱，休题炙日聊放歌。
菩萨蛮
陈克（宋代）

池塘淡淡浮鸂鶒。杏花吹尽垂杨碧。天气度清明。小园新雨晴。

绿窗描绣罢。笑语酴醿下。围坐赌青梅。困从双脸来。
和于沧岩明府东湖曲 其一
朱霈（清代）

鄱湖水长浪花粗，东湖清浅漾菰蒲。采罢莲花采莲子，留郎莫遣出鄱湖。
赠九峰长老
李彭（宋代）

已透韶阳向上关，蔬盂茗椀每开颜。头颅无意扫残雪，毳衲徒来着坏山。

瘦节直疑青嶂立，道心常与白鸥闲。归来天末一回首，应在孤峰烟霭间。
沁园春·宿霭迷空
秦观（宋代）

宿霭迷空，腻云笼日，昼景渐长。正兰皋泥润，谁家燕喜；蜜脾香少，触处蜂忙。尽日无人帘幕挂，更风递、游丝时过墙。微雨后，有桃愁杏怨，红泪淋浪。
风流寸心易感，但依依伫立，回尽柔肠。念小奁瑶鉴，重匀绛蜡；玉龙金斗，时熨沉香。柳下相将游冶处，便回首、青楼成异乡。相忆事，纵蛮笺万叠，难写微茫。
琵琶行
白玉蟾（宋代）

长江浩浩送千古，江流不断鱼龙舞。
芦花荻花愁暮云，天风吹我客湓浦。
移舟回首思故人，凄然一登琵琶亭。
琵琶亭上秦天远，琵琶亭下楚江横。
呜呼我祖唐少传，兜率天中已归去。
客来倚棹问渔翁，香山居士今何处。
冰魂雪魄挽不回，涛山浪屋空崔嵬。
樯乌惊起水鸥睡，绕船明月夜徘徊。
谪官江左秋风惨，江上黄昏月黯黯。
那堪送客闻琵琶，况对怨女不伤感。
洛阳城外虾撁陵，下有甲妓何娉婷。
花落色衰婚舶客，独守孤舟伴月明。
手抚琵琶意呜唈，挑拢撚抹缓复急。
大弦哀哀小弦悲，孤舟嫠妇岂不泣。
霓裳才歇六么鸣，四弦尽作裂帛声。
碧落黄泉两凄苦，幽愁暗恨不堪听。
凛如猿咽梧桐晚，款若莺啼春昼暖。
鹍弦转处如胡笳，宫调弹时若羌管。
江州司马一断肠，灯前老泪如雨滂。
老妇低眉娇滴滴，琵琶掩面罗衣香。
初弹如珠后如缕，一声两声落花雨。
诉尽平生云雨生，尽是春花秋月语。
罗衣揾泪向人啼，妾是秦楼浪子妻。
流落烟尘归未得，青楼昔在洛阳西。
今嫁商人岂妾意，一曲萧骚夜无寐。
秋风吹破居士心。琵琶声声堕珠泪。
居士左迁郁小邦，鼎鼐志愿犹未降。
闻其曲声见其语，万斛愁肠如秋江。
江花江草庐山下，春江花朝秋月夜。
江风飕飕江水寒，不见长安十年话。
当时风月亦有情，为伊翻作琵琶行。
居士悲乐似此妇，此妇激发居士情。
居士还朝此妇死，琵琶古声今已矣。
邦人江上建此亭，古往今来亭下水。
柿叶翻红枫叶黄，荒烟压蓬月堕樯。
星霜磨老香山句，香山骨冷今如霜。
亭空江阔情何极，一思古人一叹息。
两岸横芦今画楼，山水窟中安乐国。
江国凄凉人自悉，香山一去三百秋。
长江不管愁人恨，泪与江波不宽余流。
九江风月嗟无主，孤月依然几今古。
江头愁绝到三更，琵琶不作亦凄苦。
我来适是九世孙，思贤怀古独销魂。
悲风如舞琵琶调，哀鸟如歌琵琶弦。
古人去去不复返，孤亭寂寂寒江远。
琵琶无声万艇横，留得庐山遮醉眼。
禅人写真求赞
释正觉（宋代）

默默家风，云摩霁空。
露月夜爽，天水秋同。
人传眉目好，我道骨头穷。
华须凝粉蜂房蜜，桂毂流魂犀角通。
次韵张廷实东所寄兴见寄 其一
陈献章（明代）

天边暝色将秋至，海上长风送月来。何处无人识东所，夜分楼上了馀杯。
族侄孙子荣之子神童颜老不幸短命而死哭之不
戴复古（宋代）

昨应童科日，群儿立下风。
丰姿倾众目，文采动诸公。
两耳能兼听，六经皆暗通。
相期到杨晏，有始柰无终。
程申叔来备言近况因与之饮
董嗣杲（宋代）

程子过我庐，挽首发悲叹。
前年遭兵火，故业委涂炭。
乡邦更疫疠，骨肉尽离散。
不觉两春度，梦中度昏旦。
昔仰茶园给，到此复牵绊。
山荒不可摘，旧引莫反汗。
挂官名籍在，催期有虚案。
出江既无力，安得便离岸。
东奔又西走，踪迹甚鼠竄。
我今语程子，不消苦疑难。
为生固艰苦，得利亦浩瀚。
逢时纵艰险，当作顺境看。
今夜月色朗，谁将眼界换。
呼酒联吟句，失笑两醉汉。
棹舟过槃塘，身世入汗漫。
题李太史世贤梅花图集古
程敏政（明代）

四山多风溪水急，陇上何人夜吹笛。

几家春梦未知回，起傍寒梅访消息。

宛然姑射子，潇洒在风尘。北人初未识，疑是弄珠人。

西湖处士骨应稿，洗雨梳风为谁好。

呼儿觅纸一题诗，相对真成被花恼。
莲社题经荐孤魂
释月涧（宋代）

一卷百千万亿卷，普使幽冥趋净方。越水东边明月夜，白莲朵朵晋时香。
客行
许棠（唐代）

旅食唯草草，此生谁我同。故园魂梦外，长路别离中。

人事萍随水，年光鸟过空。欲吟先落泪，多是怨途穷。